רצח אולג שייחט

רצח אולג שייחט הוא פרשת רצח על רקע לאומני שארעה ב-21 ביולי 2003 אשר במהלכה שני צעירים ערבים-ישראלים שהיו חברים בתא הטרור "חופשיי הגליל" חטפו ורצחו את החייל הישראלי רב"ט אולג שייחט. ביום שני, 21 ביולי 2003, שני צעירים ערבים-ישראלים תושבי כפר כנא, מוחמד ענבתאוי ומוחמד חטיב, שהיו חברים בתא הטרור "חופשיי הגליל" (בערבית: أحرار الجليل), החליטו לחטוף חייל צה"ל, לרצוח אותו ולגנוב את נשקו האישי. השניים נסעו לצומת בית רימון (צומת כביש 77 וכביש 754) והבחינו בחייל רב"ט אולג שייחט שניסה לתפוס טרמפ בדרכו מביתו שבנצרת עילית אל הבסיס הצבאי שבצפת. שייחט נכנס לרכבם והתיישב ליד הנהג בעת שהתוקף ישב מאחוריו. בשלב מסוים בנסיעה הרכב פנה לכביש צדדי כאשר שני התוקפים החלו להיאבק בשייחט, חנקו אותו למוות וגנבו את נשקו האישי. לאחר מכן הם הכניסו את גופתו לתא המטען של הרכב ונסעו עימה למקום אחר בו הם ביצעו וידוא הריגה על גופתו של שייחט. לאחר מכן השניים נסעו לכפר כנא, שם רכשו כלי חפירה ודלק, וזמן קצר לאחר מכן קברו את גופתו של שייחט במטע זיתים ושרפו את חפציו. אולג שייחט היה חייל צה"ל בן 20 מהעיר נצרת עילית אשר עלה לישראל מאוקראינה במהלך שנת 1995 יחד עם משפחתו. בצעירותו למד במגמת מחשבים בתיכון של בית הספר יגאל אלון. בעת מותו שייחט שירת במפקדת פיקוד הצפון באגף משאבי האנוש במדור תומכ"א בתפקיד אחראי מחשוב. לאחר חיפושים אינטנסיביים שנמשכו שבוע ימים, ואשר בהם השתתפו מאות מתנדבים, ב-28 ביולי 2003, גשש בדואי גמלאי מבית זרזיר שהתנדב להשתתף בסריקות הנרחבות איתר את גופתו של שייחט שהייתה קבורה במטע זיתים. לאחר חקירת שב"כ, הודו שלושה חשודים ואף שחזרו את החטיפה והרצח. ב-20 בספטמבר 2003, הוגש בבית המשפט בנצרת כתב אישום נגד שלושה אזרחים ישראליים מכפר כנא: טארק נוג'ידאת, יוסף סביח ושריף עיד באשמה שהם חוטפיו ורוצחיו של שייחט. השלושה טענו במהלך כל חקירתם שהם חפים מפשע וכי הודאות שנרשמו מפיהם נגבו מהם בלחץ שהפעילו חוקרי שירות הביטחון הכללי. לאחר הגשת כתב האישום, הוברר בשב"כ שההודאה שקיבלו הייתה הודאת שווא והארגון מיהר לשלוח הודעה בכתב לפרקליטת המדינה עדנה ארבל וביקשו לשחרר אותם. עדנה ארבל זימנה דיון עם ראש השב"כ דאז אבי דיכטר, והוא חזר על כך שהודאתם הייתה הודאת שווא ואסור להעמידם לדין. עמדת פרקליטות המדינה הייתה ש"יש מקום להבאת ההכרעה לפתחו של בית המשפט". ב-18 באפריל 2004, בעוד הנאשמים בכלא, בוצע פיגוע ירי בצומת בית רימון על ידי שני הצעירים הערבים-ישראלים מוחמד חטיב ועלא מוסא, אשר היו חברים בתא הטרור "חופשיי הגליל". השניים פתחו באש לעבר רכב סיור של מג"ב. בתגובה כוחות משמר הגבול השיבו באש לעבר המפגעים והצליחו לסכל את הפיגוע. מחמד חטיב נהרג במהלך קרב היריות ועלא מוסא נעצר. בדיקת מז"פ העלתה שהנשק אשר שימש את השניים בפיגוע הירי היה הנשק שנגנב משייחט. החקירה הורחבה, נעצרו חברים נוספים בתא טרור זה ומחמד ענבתאווי הודה ברצח אולג שייחט. פענוח הפרשה הביאו לשחרור ה"נאשמים" הקודמים: נוג'ידאת, סביח ועיד ב-9 במאי 2004 בהסכמת המשטרה. ב-15 באוקטובר 2007 מוחמד ענבתאווי הורשע ברצח אולג שייחט. ב-17 בדצמבר 2007 ענבתאווי נידון למאסר עולם באשמת הרצח של אולג שייחט, ול-25 שנות מאסר על השתתפות בפעולות טרור נוספות ובמעורבות בארבעה ניסיונות חטיפה. בעקבות ערעור של ענבתאווי לבית המשפט העליון, שבו טען שהכרעת הדין ניתנה בלא שטען את טענותיו ניתן פסק דין משלים, שהותיר את הרשעתו ועונשיו ללא שינוי. ב-2006 הורה בית המשפט המחוזי בנצרת למדינה לשלם 450,000 ש"ח פיצויים לנוג'ידאת. ב-2012 פסק בית המשפט המחוזי בנצרת כי על המדינה לשלם לסביח ועיד פיצויים בסך חצי מיליון ש"ח כל אחד על מעצרם שהוכח כמעצר שווא, והם אינם קשורים למקרה הרצח. קורות החיים של אולג שייחט, באתר "יזכור" של משרד הביטחון תפ"ח (נצרת) 1035/04 מדינת ישראל נ' מוחמד חאלד ענבתאוי, ניתן ב-15 באוקטובר 2007 בן כספית, ‏הפיגועים הגדולים, החיסולים, המרגלים המפורסמים והחקירות: סגן ראש השב"כ לשעבר בראיון מצמרר, באתר מעריב אונליין, 28 במאי 2020 תפ"ח (נצרת) 1035/04 מדינת ישראל נ' מוחמד חאלד ענבתאוי, ניתן ב-15 באוקטובר 2007 קורות החיים של אולג שייחט, באתר "יזכור" של משרד הביטחון רוצחי אולג שייחט הי"ד - ערבים ישראלים, באתר ערוץ 7, 29 בספטמבר 2003 שרון רופא-אופיר, הנאשמים ברצח שייחט: ההודאה - תחת לחץ השב"כ, באתר ynet, 30 בספטמבר 2003 בן כספית, ‏הפיגועים הגדולים, החיסולים, המרגלים המפורסמים והחקירות: סגן ראש השב"כ לשעבר בראיון מצמרר, באתר מעריב אונליין, 16 באוקטובר 2020 הכרעת דין משלימה בעניין רוצחו של החייל אולג שייחט ז"ל - פסקדין, באתר www.psakdin.co.il שרון רופא-אופיר, המשטרה מגלה: חשוד חדש ברצח אולג שייחט, באתר ynet, 10 במאי 2004 שרון רופא-אופיר, בעקבות הירי בבית-רימון: הנאשמים ברצח שייחט שוחררו, באתר ynet, 9 במאי 2004 שרון רופא-אופיר, מאסר עולם לרוצחו של החייל אולג שייחט, באתר ynet, 17 בדצמבר 2007 תפח (נצרת) 1035-04 מדינת ישראל נ' מוחמד ענבתאוי, ניתן ב-4 במרץ 2015